B. ΚΤΗΝΙΑΤΡΙΚΗ ΚΑΙ ΦΥΤΟΫΓΕΙΟΝΟΜΙΚΗ ΝΟΜΟΘΕΣΙΑ

32004 R 0853: Κανονισμός (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (ΕΕ L 139, 30.4.2004, σ. 55).

α) Οι εγκαταστάσεις μεταποίησης γάλακτος που περιλαμβάνονται στα Κεφάλαια Ι και ΙΙ του Προσαρτήματος του παρόντος Παραρτήματος μπορούν, έως την 31η Δεκεμβρίου 2009, να λαμβάνουν παραδόσεις νωπού γάλακτος που δεν είναι σύμφωνο ή του οποίου ο χειρισμός δεν είναι σύμφωνος προς τις απαιτήσεις του κανονισμού (ΕΚ) αριθ. 853/2004, Παράρτημα ΙΙΙ, Τμήμα ΙΧ, Κεφάλαιο Ι, υποκεφάλαια ΙΙ και ΙΙΙ, υπό την προϋπόθεση ότι οι εκμεταλλεύσεις από τις οποίες παραδίδεται το γάλα περιλαμβάνονται σε κατάλογο που διατηρούν προς τούτο οι βουλγαρικές αρχές.

β) Ενόσω οι εγκαταστάσεις του στοιχείου α) επωφελούνται των διατάξεων που μνημονεύονται σ' αυτό, τα προϊόντα που προέρχονται από τις εγκαταστάσεις αυτές διατίθενται μόνο στην εγχώρια αγορά ή χρησιμοποιούνται μόνο για περαιτέρω μεταποίηση σε εγκαταστάσεις στη Βουλγαρία, οι οποίες καλύπτονται επίσης από τις διατάξεις του στοιχείου α), ανεξαρτήτως της ημερομηνίας διάθεσης στο εμπόριο. Τα εν λόγω προϊόντα πρέπει να φέρουν διαφορετικό αναγνωριστικό σήμα από το σήμα που προβλέπεται στο άρθρο 5 του κανονισμού (ΕΚ) αριθ. 853/2004.

γ) Οι εγκαταστάσεις που αναφέρονται στο Κεφάλαιο ΙΙ του Προσαρτήματος του παρόντος Παραρτήματος μπορούν, μέχρι την 31η Δεκεμβρίου 2009, να μεταποιούν σύμφωνο και μη σύμφωνο προς τις κοινοτικές απαιτήσεις γάλα σε χωριστές γραμμές παραγωγής. Στο πλαίσιο αυτό, ως γάλα το οποίο δεν ανταποκρίνεται στις κοινοτικές απαιτήσεις νοείται το γάλα για το οποίο γίνεται λόγος στην παράγραφο α). Οι εγκαταστάσεις αυτές πρέπει να συμμορφώνονται πλήρως προς τις απαιτήσεις της ΕΕ περί εγκαταστάσεων, συμπεριλαμβανομένης της εφαρμογής των αρχών ανάλυσης κινδύνου και κρίσιμου σημείου ελέγχου (HACCP) (που μνημονεύονται στο άρθρο 5 του κανονισμού 852/2004/ΕΚ) [4], και πρέπει να καταδεικνύουν ότι είναι σε θέση να συμμορφωθούν πλήρως προς τους ακόλουθους όρους αναφέροντας, μεταξύ άλλων, τις συναφείς γραμμές παραγωγής τους:

- λαμβάνουν όλα τα αναγκαία μέτρα που επιτρέπουν την ορθή τήρηση των εσωτερικών τους διαδικασιών για τον διαχωρισμό του γάλακτος από τη συλλογή του μέχρι το στάδιο του τελικού προϊόντος, στις οποίες περιλαμβάνονται τα δρομολόγια για τη συλλογή του γάλακτος, η χωριστή αποθήκευση και επεξεργασία του γάλακτος που ανταποκρίνεται στις απαιτήσεις της ΕΕ και εκείνου που δεν ανταποκρίνεται σ'αυτές, η ειδική συσκευασία και επισήμανση προϊόντων με βάση γάλα που δεν ανταποκρίνεται στις απαιτήσεις της ΕΕ και η χωριστή αποθήκευση αυτών των προϊόντων,

- ορίζουν διαδικασία που διασφαλίζει την ανιχνευσιμότητα των πρώτων υλών, συμπεριλαμβανομένων των απαιτούμενων δικαιολογητικών για τις κινήσεις των προϊόντων και της αντιστοίχισης των πρώτων υλών που πληρούν και εκείνων που δεν πληρούν τις προδιαγραφές με τις κατηγορίες των παραγόμενων προϊόντων,

- εκθέτουν το σύνολο του νωπού γάλακτος σε θερμική επεξεργασία σε θερμοκρασία τουλάχιστον 71,7 oC για 15 δευτερόλεπτα, και

- λαμβάνουν όλα τα ενδεικνυόμενα μέτρα ώστε να εξασφαλίζουν ότι τα αναγνωριστικά σήματα δεν χρησιμοποιούνται δολίως.

Οι βουλγαρικές αρχές:

- διασφαλίζουν ότι ο χειριστής ή ο διαχειριστής κάθε εγκατάστασης λαμβάνει όλα τα αναγκαία μέτρα που επιτρέπουν την ορθή τήρηση των εσωτερικών τους διαδικασιών για τον διαχωρισμό του γάλακτος,

- πραγματοποιούν δοκιμές και απροειδοποίητους ελέγχους προκειμένου να διαπιστώνεται εάν τηρείται ο διαχωρισμός του γάλακτος, και

- πραγματοποιούν δοκιμές σε εγκεκριμένα εργαστήρια σε όλες τις πρώτες ύλες και τα τελικά προϊόντα προκειμένου να ελέγχουν τη συμμόρφωσή τους προς τις απαιτήσεις του Παραρτήματος ΙΙΙ, Τμήμα ΙΧ, Κεφάλαιο ΙΙ, του κανονισμού (ΕΚ) αριθ. 853/2004, συμπεριλαμβανομένων των μικροβιολογικών κριτηρίων για τα προϊόντα με βάση το γάλα.

Τα γαλακτοκομικά προϊόντα και/ή τα προϊόντα με βάση το γάλα που προέρχονται από χωριστές γραμμές παραγωγής οι οποίες μεταποιούν νωπό γάλα που δεν πληροί τις κοινοτικές προδιαγραφές σε εγκαταστάσεις μεταποίησης γάλακτος εγκεκριμένες από την ΕΕ, επιτρέπεται να διατίθενται στην αγορά μόνο υπό τους όρους που εκτίθενται στο στοιχείο β). Τα προϊόντα που έχουν ως βάση νωπό γάλα που πληροί τις κοινοτικές προδιαγραφές, η μεταποίηση του οποίου γίνεται σε χωριστές γραμμές παραγωγής σε κάποια από τις εγκαταστάσεις που παρατίθενται στο Κεφάλαιο ΙΙ του Προσαρτήματος του παρόντος Παραρτήματος, μπορούν να διατίθενται στην αγορά ως σύμφωνα προϊόντα, εφόσον πληρούνται όλοι οι όροι σχετικά με τον διαχωρισμό των γραμμών παραγωγής.

δ) Το γάλα και τα γαλακτοκομικά προϊόντα που παράγονται βάσει των διατάξεων του στοιχείου γ) λαμβάνουν στήριξη δυνάμει του Τίτλου I, Κεφάλαια II και III, με την εξαίρεση του οικείου άρθρου 11, και του Τίτλου II του κανονισμού (ΕΚ) αριθ. 1255/1999 [5] μόνο εφόσον φέρουν το ωοειδές αναγνωριστικό σήμα που μνημονεύεται στο Παράρτημα ΙΙ, Τμήμα Ι του κανονισμού (ΕΚ) αριθ. 853/2004.

ε) Η Βουλγαρία διασφαλίζει τη σταδιακή συμμόρφωση προς τις απαιτήσεις που περιλαμβάνονται στο στοιχείο α) και υποβάλλει ετήσιες εκθέσεις στην Επιτροπή σχετικά με την πρόοδο στον τομέα της αναβάθμισης των γαλακτοκομικών εκμεταλλεύσεων και του συστήματος συλλογής του γάλακτος. Η Βουλγαρία μεριμνά για την πλήρη συμμόρφωση προς τις απαιτήσεις αυτές έως την 31η Δεκεμβρίου 2009.

στ) Η Επιτροπή μπορεί, σύμφωνα με τη διαδικασία του άρθρου 58 του κανονισμού (ΕΚ) αριθ. 178/2002 [6], να ενημερώνει το Προσάρτημα του παρόντος Παραρτήματος πριν από την προσχώρηση και έως τις 31 Δεκεμβρίου 2009 και, στο πλαίσιο αυτό, να προσθέτει ή να διαγράφει μεμονωμένες εγκαταστάσεις, με βάση την πρόοδο που επιτελέσθηκε όσον αφορά την κάλυψη των υφισταμένων ελλείψεων και τα αποτελέσματα της διαδικασίας παρακολούθησης.

Οι λεπτομερείς κανόνες εφαρμογής για την εξασφάλιση της εύρυθμης λειτουργίας του ανωτέρω μεταβατικού καθεστώτος μπορούν να θεσπίζονται σύμφωνα με τη διαδικασία του άρθρου 58 του κανονισμού (ΕΚ) αριθ. 178/2002.

[4] Κανονισμός (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου της 29ης Απριλίου 2004 (ΕΕ L 139, 30.4.2004, σ. 1).

[5] Κανονισμός (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (ΕΕ L 160, 26.6.1999, σ. 48). Κανονισμός όπως τροποποιήθηκε τελευταία με τον κανονισμό (ΕΚ) αριθ. 186/2004 της Επιτροπής (ΕΕ L 29, 3.2.2004, σ. 6).

[6] Κανονισμός (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (ΕΕ L 31, 1.2.2002, σ. 1). Κανονισμός όπως τροποποιήθηκε με τον κανονισμό (ΕΚ) αριθ. 1642/2003 (ΕΕ L 245, 29.9.2003, σ. 4).

--------------------------------------------------